Odbor za unutrašnje tržište i zaštitu potrošača Europskog parlamenta je raspravljao o Izvješću o produljenju trajanja proizvoda, tj. prednostima koje bi dulje trajanje uređaja imalo za potrošače i poduzeća. Na Izvješću radi i hrvatska zastupnica Biljana Borzan.

Čak 92% građana Francuske smatra da su proizvodi koje kupuju programirani da se pokvare odmah nakon isteka jamstva. Ranija studija koja je napravljena u suradnji s Europskim potrošačkim centrima, pokazala je da su perilice za rublje programirane na određeni broj okretaja, televizori na dvadesetak tisuća radnih sati, a printeri na određen broj stranica.

„Tražim zabranu programiranog kvarenja na razini cijele EU. Takva zabrana sada postoji u Francuskoj. Građani mi se često javljaju kako čim proizvodu istekne jamstvo on se pokvari, a kvar je nerijetko takav da se uređaj ne isplati popravljati. Zato sam tražila i da rezervni dijelovi ne samo da moraju biti dostupni, već moraju biti po razumnoj cijeni“, rekla je Biljana Borzan.

Europsko socijalno i gospodarsko vijeće (EESC) objavilo je studiju o utjecaju trajanja proizvoda na prodaju.

„Europarlamentarci su tražili i uvođenje minimalne oznake trajanja proizvoda prema preporuci EESC koje bi dovelo do povećanja prodaje označenih proizvoda za 55%. Samo bi printerima prodaja porasla za 70%. Također, pokazalo se da su potrošači voljni platiti više za trajnost proizvoda. Perilice, poput kovčega ili printera spadaju u kategoriju proizvoda kod koje potrošač već pri kupnji strahuje da će se brzo pokvariti“, upozorava Borzan.

Predložila je i zabranu neodvojive ugradnje vitalnih dijelova uređaja. Dokazano je kako se mobiteli sve češće počinju sastavljati tako da ih lijepe, te ih je u slučaju popravka iznimno teško rastaviti bez da se dodatno oštete. Uz to, dizajn je postao potpuno iracionalan. Prije se baterija na mobitelu mogla zamijeniti za 30 sekundi, sada se ona ukopa duboko iza matične ploče, kako bi u slučaju jednostavnog kvara baterije korisnik bio prisiljen kupiti novi uređaj, ili pak dodatno oštetiti stari.

„Za one koji su zabrinuti za industriju, treba naglasiti kako je situacija kakva je sad neodrživa, a utjecaj na okoliš je poguban. Cijela grana gospodarstva koja se odnosi na popravke je na izdahu. Potrebno je razviti nove tržišne modele popravka i prenamjene u proizvodnji. Istraživanja su pokazala da ponovna upotreba ili popravak jedne tone otpada puno bolji čak i od recikliranja proizvoda jer stvaraju preko 10 tisuća novih radnih mjesta više i imaju bolji utjecaj na okoliš“, kaže Borzan.

Podijeli: